Arbeidsmarksyfers gevolg van obsessie met “rassetelling” - Solidariteit WêreldSolidariteit Wêreld
Tuis › Mediaverklarings › Arbeidsmarksyfers gevolg van obsessie met “rassetelling”
Solidariteit het vandag sy kommer uitgespreek oor die huidige stand van die arbeidsmark en het gesê dat die regering se beheptheid met “rassetelling” in sover dit verteenwoordiging aangaan een van die hoofoorsake van swak ekonomiese groei en werkloosheid bly.
“Hoe kan ons ooit verwag om die knaende en skadelike werkloosheidskrisis in ons land te bowe te kom as die beleidsmakers meer besorg is oor syfers soos die ekonomies aktiewe bevolking (EAB) wat gebruik word om maatstawwe vir billike indiensneming te bepaal as wat hulle oor werklike werkloosheid begaan is? Suksesvolle lande is daardie lande wat nie omgee oor die kleur van produktiwiteit nie. Tog het ons regering ʼn probleem met die min produsente wat daar is omdat hulle die verkeerde kleur is,” het Anton van der Bijl, hoof van Arbeidsregsdienste by Solidariteit, gesê.
Solidariteit is jare lank reeds ʼn uitgesproke kritikus oor die ekonomiese en sosiale gevolge van die Wet op Diensbillikheid en het onlangs weer sy teenkanting in kommentaar oor die voorgestelde wysigings aan die wet deur die minister van arbeid en indiensneming, Thulas Nxesi, herhaal.
“Ons is ferm van mening dat die voorgestelde wysigings, sowel as die dogmatiese toepassing van die EAB as ’n bepalende, indien nie die enigste maatstaf vir aanstellings en bevorderings, nie net ongrondwetlik is nie maar ook irrasioneel en uiters skadelik is, soos wat gesien kan word aan die resultate in vandag se kwartaallikse arbeidsmagopname (QLFS). Die regering behoort eerder te kyk hoe hy groei in die finansiële resultate in maatskappye se jaarverslae kan bevorder eerder as om te probeer seker maak dat die bestuur op die foto’s swart is,” het Van der Bijl gesê.
Solidariteit is daartoe verbind om voort te gaan met sy pogings om die verwoestende gevolge van die regering se beheptheid om by die indiensnemingsbesluite van privaat ondernemings in te meng, te stuit.
Ons ekonomie het feitelik tot ʼn stilstand gekom, as dit nie besig is om heeltemal terug te sak nie. Een van die belangrikste faktore is dat sakelui nie die eenvoudige geleentheid gegun word om hul eie besluite oor hul arbeidsmag te neem nie. In die belang van die ekonomie in die geheel moet ons dit aan die regering duidelik stel dat hulle nie bloot met getalle op ʼn sigblad te make het nie; hulle is besig om die regte van mense te skend,” het Van der Bijl afgesluit.